Meer as 'n lied – 'n roepstem – Sol-Tech
Eerste Sol-Tech-opedag vir 2022 vind op 25 en 26 Februarie plaas
Meer as 'n lied – 'n roepstem
Op 27 Januarie 2022 het Sol-Tech trots sy studentelied, die Sol-Tech Roepstem, bekendgestel. Volgens Paul van Deventer, besturende direkteur van Sol-Tech, is die Sol-Tech-roepstem meer as net 'n studentelied. "Dit is 'n lied waarmee ons studente en personeel identifiseer en waarop hulle trots is. Om meer as 400 manne en dames die lied uit volle bors te hoor sing is 'n trotse belewenis."
Studentetradisies en 'n unieke studentelewe is aspekte waaraan Sol-Tech veral hard werk om op sy kampus in Monumentpark te vestig. Eerstejaarskampe, die Vonkfees, kuiergeleenthede en nog meer vorm deel van dit wat 'n student gewaarborg is om as deel van sy/haar studente-ervaring te beleef.
Dit was juis tydens een van die sing-along geleenthede by 'n eerstejaarskamp wat daar 'n behoefte onder die studente ontstaan het om 'n eie Sol-Tech-lied te sing. So gesê, so gedaan. Volgens Van Deventer wou Sol-Tech vanuit die staanspoor 'n lied die lig laat sien wat die Christelike karakter, roeping van die personeel en studente, en die strewe om 'n beter, hoopvolle toekoms te bou, beskryf. Natuurlik moes die lied ook die verhaal van die unieke ambag- of beroepsopleidingsomgewing waarin Sol-Tech funksioneer, met sy sterk fokus op handewerk, vertel.
Merkwaardige kunstenaars is genader om deel van die ontwikkeling van die lied te vorm:
Mari Bosman, as liedjieskrywer, het dadellik verstaan wat Sol-Tech wou doen en die lied is binne 'n uur in een van Mari se vry periodes (sy is ook 'n onderwyseres) geskryf, met 'n skooltafel wat as trom moes dien. Voeg daarby die voortreflike stem van die sanger Ruhan du Toit en jy weet jy het 'n wenkombinasie.
Volgens Monia Boshoff, elektries-student by Sol-Tech, is die lied 'n kragtige roepstem wat Sol-Tech in al sy fasette beskryf: "Die lied beskryf hoe ons as studente elke dag aan ons drome en toekoms bou." Vir meulmakerstudent Francois van der Merwe is die lied deel van sy kultuur: "Die lied is 'n simbool van jongmense wat saamstaan om waardegedrewe te bou en aan hul eie toekoms, dié van hul kinders en aan 'n beter toekoms vir Suid-Afrika te werk. Die Sol-Tech-roepstem is ons kultuur, dis ons hoop en ons vashouplek."
Die Sol-Tech-roepstem kan vanaf 27 Januarie op alle musiekstromingsplatforms afgelaai en geluister word.
Video deur Forum Films met Mareli Theron as die vervaardiger en Pierre Malan as die regisseur. Die Sol-Tech Roepstem is deur Mari Bosman geskryf met Ruhan du Toit as kunstenaar.